Det var et efterhånden ganske berømt sted, der var mål for søndagens etape på Johnni Olesens lange svømmetur rundt om Vendsyssel. Svømmeren fra Hjallerup kastede sig i bølgerne for at tilbagelægge turen fra Grønhøj Strand til stranden ved Nørre Lyngby, hvor en hollandsk bomtrawler har ligget, siden den stødte på grund sent mandag aften. Johnni Olesen svømmede derfor forbi det sted, hvor bomtrawleren ligger, og de mange mennesker, som besøgte stranden i Nørre Lyngby for at få et glimt af den hollandske bomtrawler, fik således lidt ekstra at se på, da svømmeren og hans følge kom forbi. - Det er heldigt, at vi er her i dag, hvor bomtrawleren ligger her. Det var fedt at se så mange mennesker, siger Johnni Olesens hustru Mette Olesen. Artiklen fortsætter under videoen... Svømmer for en god sag Johnni Olesen indledte sin 479 kilometer lange svømmetur rundt om Vendsyssel søndag den 28. juni. Søndagens etape var den 29. af slagsen på turen, som i alt ventes at tage 48 dage at tilbagelægge. - Han har det godt. Han står op hver morgen og glæder sig til at se, hvilke mennesker han kommer til at møde. På vestkysten kommer mange af dem, han kender i forvejen, og støtter ham, siger Mette Olesen. Artiklen fortsætter under videoen... Formålet med turen er at samle penge ind til Julemærkehjemmet i Hobro. På badebukserne kan sponsorer købe ”røvgod reklame”, og allerede inden turen begyndte, var pladsen på samtlige 50 par badebukser blevet købt af sponsorer, der hver har betalt mindst 1000 kroner. Johnni Olesens tur kan følges på Facebook-siden ”Vendsyssel Rundt 2020”.

Referat:
Johnni Olesen fra Hjallerup er i gang med at svømme rundt om Vendsyssel. Søndag passerede han den grundstødte bomtrawler ved Nørre Lyngby.